google/wiki40b huggingface dataset:
Γεώργιος Ρούφος

Βιογραφία

Γεννήθηκε στην Πάτρα και ήταν γιος του Μπενιζέλου Ρούφου, δημάρχου Πατρέων και πρωθυπουργού της Ελλάδος, και της Μαρίας Κουντουριώτη, κόρης του Γεωργίου Κουντουριώτη, πρωθυπουργού της Ελλάδας. Σπούδασε νομικά στο Πανεπιστήμιο Αθηνών και στο Παρίσι. Πρωτοστάτησε μαζί με τον αδερφό του Θάνο στην έξωση του Όθωνα στην Πάτρα. Το 1864, σε ηλικία μόλις 23 ετών, εκλέχτηκε πληρεξούσιος Πατρών στην εθνοσυνέλευση.
Μετά τον θάνατο του πατέρα του, το 1868, ανέλαβε μαζί με τον αδερφό του Θάνο την συναρχηγία του Ρουφικού κόμματος. Το 1869 εκλέχτηκε για πρώτη φορά βουλευτής Πατρών και επανεκλέχθηκε πάλι το 1875. Τέσσερα χρόνια αργότερα, το 1879, εκλέχτηκε για ακόμη μια φορά βουλευτής όπως και το 1881. Το 1883 στην κυβέρνηση Χαρίλαου Τρικούπη ανέλαβε το υπουργείο ναυτικών αλλά παραιτήθηκε την ίδια χρονιά λόγω διαφωνιών του με τον Τρικούπη. Το 1887 εκλέχτηκε για τελευταία φορά βουλευτής Πατρών.
Επίσης είχε εκλεγεί τρεις φορές δήμαρχος Πατρέων. Στις εκλογές του 1870, αν και είχε εκλεγεί εν αγνοία του ο Περικλής Γερούσης δήμαρχος, ο ίδιος δεν αποδέχτηκε την θέση με αποτέλεσμα δήμαρχος Πατρέων να χριστεί ο Γεώργιος Ρούφος. Με το τέλος της τετραετίας, το 1874, έθεσε ξανά υποψηφιότητα για τον δημαρχιακό θώκο όπου επανεκλέχθηκε για να παραμείνει μέχρι το 1875, όταν και απολύθηκε από την κυβέρνηση Βούλγαρη. Το 1887 εκλέχτηκε για τρίτη και τελευταία φορά δήμαρχος Πατρέων, θέση στην οποία παρέμεινε μέχρι το 1891. Για τον λόγο αυτό, δηλαδή επειδή εκλέχτηκε δήμαρχος, παραιτήθηκε από τη βουλευτική του ιδιότητα. Κατά την τρίτη εκλογή του το 1887 έγιναν πολλοί τραμπουκισμοί, πυροβολισμοί κ.α. μεταξύ των Ρουφικών και των Αντιρουφικών. Επι δημαρχίας του ολοκληρώθηκε η κατασκευή του δημοτικού Θεάτρου Απόλλων, εγκαινιάστηκε το δημοτικό νοσοκομείο, άρχισε η κατασκευή του κυματοθραύστη στο λιμάνι της Πάτρας, τοποθετήθηκαν τα συντριβάνια στην Πλατεία Γεωργίου και ίδρυσε το εργοστάσιο αεριοφωτός κοντά στο Ναό του Αγίου Ανδρέα, έργο το οποίο κόστισε 1.000.000 δραχμές και αποπληρώθηκε με δάνειο. Πρόθεση του ήταν, αλλά ευτυχώς δεν πρόλαβε, να κατεδαφίσει το κάστρο και στην θέση να κατασκευάσει θέατρο, ζαχαροπλαστείο και διάφορους χώρους αναψυχής. Μαζί με τον αδερφό του Θάνο Κανακάρη - Ρούφο θεωρούνται οι αναμορφωτές της Πάτρας.
Ο Γεώργιος Ρούφος είχε δωρίσει 800 τόμους από την προσωπική του βιβλιοθήκη στον δήμο ενώ  λίγο πριν πεθάνει δώρισε στον Δήμο Πατρέων το πατρικό σπίτι των Ρούφων στην Άνω πόλη, το οποίο σήμερα στεγάζει το Ρούφειο Δημοτικό σχολείο. Προς τιμήν του έχει δοθεί το όνομα του σε οδό που περνάει απέξω από το Ρούφειο Δημοτικό σχολείο. Επίσης διατηρούσε εξοχική οικία στα Ροΐτικα.
Το 1891 μεγάλη πυρκαγιά κατέστρεψε το σπίτι του στην οδό Μαιζώνος και το αρχείο της οικογένειας Ρούφου. Η βαθιά του λύπη τον οδήγησε στο θάνατο τρεις μήνες αργότερα και ενώ ήταν εν ενεργεία δήμαρχος. Ενταφιάστηκε στο μαυσωλείο των Ρούφων στο Α΄ νεκροταφείο Πατρών. Ήταν παντρεμένος από το 1865 με την Ρωξάνη Μαυρομιχάλη και είχε αποκτήσει έναν γιο, τον Ιωάννη Ρούφο, ο οποίος εκλέχτηκε πολλάκις βουλευτής.
Ζήτω η Λευκορωσία!

Το Ζήτω η Λευκορωσία! ή η Λευκορωσία Ζωντανή! ή Βίβα Λευκορωσία! (λευκορωσικά: Жыве Беларусь!, λευκορωσικά με λατινική γραφή: Žyvie Biełaruś!) είναι το λευκορωσικό πατριωτικό κάλεσμα-σύνθημα που στοχεύει στην αφύπνιση της έννοιας της αίσθησης της εθνικής πολιτικής, την εξυγίανση του λευκορωσικού λαού για την ελευθερία και την ανεξαρτησία της χώρας τους, την γλώσσα και τον εθνικό πολιτισμό τους. Οι καταβολές του συνθήματος ανάγονται στο επαναστατικό κίνημα του 1863-64. Το σύνθημα ήταν δημοφιλέστατο κατά τη διάρκεια της ύπαρξης της λαϊκής Δημοκρατίας της Λευκορωσίας.
Ο Μπλέιζ και οι Φίλοι του

Πληροφορίες

Ο Blaze και ο Aj τρέχουν σε αγώνες αυτοκίνητων όμως ο Crusher τους καθυστερεί και τους σαμποτάρει  αλλά αυτοί νικούν. Στην πόλη υπάρχουν μόνο δυο άνθρωποι ο Aj και η Gabby . Όλοι σε αυτή την πόλη είναι ζωντανά  φορτηγά-θηρία .Όταν ένα φορτηγό-θηρίο χαλάσει τότε η Gabby το φτιάχνει .

Προβολή

Η σειρά ξεκίνησε το 2014-2016
Α2 Εθνική υδατοσφαίρισης ανδρών 1997−98

Το πρωτάθλημα Α2 κατηγορίας πόλο ανδρών της περιόδου 1997−98 διεξήχθη με τη συμμετοχή 12 ομάδων. Πρωταθλήτρια αναδείχθηκε η ομάδα του Παναθηναϊκού που ανέβηκε στην Α1΄ μαζί με τον δευτεραθλητή Άρη Νίκαιας.
Θεόδωρος Μουζάλων

Θεολογία

Ο Θεόδωρος Μουζάλων υπήρξε ένας από τους διαπρεπέστερους και συνεπέστερους ανθενωτικούς. Μάλιστα αναφέρεται πως κάποτε ο Μιχαήλ Η΄ διέταξε τη δημόσια μαστίγωσή του. Μετά την άνοδο του Ανδρονίκου Β΄ υποστήριξε την άνοδο του δασκάλου του Γρηγορίου Β΄ στον πατριαρχικό θρόνο και μαζί του οργάνωσε τη σύγκληση των Συνόδων των Βλαχερνών (1282, 1285) και Αδραμυττίου (1284). Μετείχε ενεργά στη σύνταξη των συνοδικών πράξεων καταδίκης του φιλενωτικού πατριάρχη Βέκκου και μάλιστα συνέταξε και πραγματείες περί της εκπορεύσεως του Αγίου Πνεύματος. Σώζεται επίσης η αλληλογραφία του με τον Πατριάρχη Γρηγόριο Β΄, εν μέρει δημοσιευθείσα από τον Σωφρόνιο Ευστρατιάδη στον Εκκλησιαστικό Φάρο, το 1908-1909.
Άργιλος

Τοποθεσίες

Την άργιλο τη συναντούμε στην επιφάνεια ή στο υπέδαφος σε μορφή κοιτασμάτων τα οποία διαφέρουν στην ποιότητα, στην καθαρότητα, στη σύνθεση, στο χρώμα και σε πολλές άλλες ιδιότητες οι οποίες εναλλάσσονται διαδοχικά ακόμα και μέσα στο ίδιο το κοίτασμα. Τα κοιτάσματα αυτά προήλθαν από την εναπόθεση σε στρώματα θετών υλικών τα οποία μπορούν να ξεχωρίζουν μεταξύ τους χρωματικά και από μεγάλη απόσταση. Με αυτόν τον τρόπο οποιοδήποτε μπορεί να διαλέξει την ποιότητα που θα του χρειαστεί ανάλογα με τα προϊόντα που θα θελήσει να κατασκευάσει.

Εναπόθεση σε στρώματα

Η εναπόθεση των κοιτασμάτων σε στρώματα γίνεται διαδοχικά, σε διαφορετικές χρονιές ή γεωλογικές περιόδους και σε συνδυασμό με εναλλασσόμενες κλιματολογικές συνθήκες όπου επικράτησαν. Αυτό είχε ως αποτέλεσμα τη μεταφορά των στρωμάτων της αργίλου και το καθένα με διαφορετική σύνθεση. Οι περιοχές οι οποίες σήμερα περιέχουν κοιτάσματα αργίλου σχεδόν πάντα ήσαν φυσικές λεκάνες όπου συσσωρεύονταν βρόχινα ή ποταμίσια νερά.
Αυτά τα φερτά υλικά κατά τη διαδρομή τους σε αυτές τις φυσικές λεκάνες ήρθαν σε επαφή με άλλες ξένες ουσίες προερχόμενες από τη διάβρωση πετρωμάτων, από εδάφη με διαφορετική σύνθεση και σύσταση υλικών. Έτσι η άργιλος που βρίσκεται στα διάφορα στρώματα διαφοροποιείται και αυτή ως προς τη σύνθεση της μάζας και ως προς τις φυσικές και τεχνικές ιδιότητες όπως η πλαστικότητα, απορροφητικότητα, μηχανική αντοχή, χρώμα κ.τ.λ. Για παράδειγμα αν κατά τη διάρκεια κάποιας καταιγίδας, κάποιος χείμαρρος προξένησε διάβρωση σε κάποια εδάφη τα οποία ήταν πλούσια σε σίδηρο, η άργιλος η οποία μεταφέρθηκε στη λεκάνη, πριν κατακαθίσει, θα αποκτήσει κόκκινο χρώμα.

Ξένα σώματα

Στη διαδικασία της εναπόθεσης των διαφόρων στρωμάτων αργίλου, σε πολλές περιπτώσεις υπάρχουν και άλλα υλικά. Αυτά μπορούν να είναι μεγάλη ποσότητα άμμου και πέτρες, τα οποία μεταφέρονται με την ίδια διαδικασία. Είναι επίσης πιθανό να ανευρεθεί μεγάλη ποσότητα ασβεστίου, η οποία προέρχεται από διάφορα οστρακοειδή, τα οποία ζούσαν στο βυθό της λίμνης ή του ποταμού και σε πολλές περιπτώσεις βρίσκονται ολόκληρα. Ανάμεσα στις ξένες ύλες είναι πιθανό να υπάρχουν και οργανικά υλικά.
Τα οργανικά αυτά υλικά στην πλειοψηφία τους προέρχονται από φυτά τα οποία τοποθετήθηκαν ανάμεσα στα στρώματα των κοιτασμάτων σαν ιζήματα παρασυρμένα από ρέματα (επιφανειακά νερά). Κατόπιν σήπονται ανάμεσα στην αργιλώδη μάζα και κατακάθονται. Σε ευσταθή εδάφη είναι πιθανόν να βρούμε και κομμάτια φυτών, κυρίως ρίζες και ξύλα όπως έχουν. Οι οργανικές ουσίες μέσα στον πηλό συνήθως τροποποιούν το χρώμα του κοιτάσματος και το κάνουν να φαίνεται πιο σκούρο, γκρίζο, μολυβί, μπλε, κ.τ.λ. λόγο του άνθρακα ο οποίος εμπεριέχεται. Μετά το ψήσιμο οι μάζες που περιέχουν οργανικές ύλες δίνουν προϊόντα ελαφρύτερα και απορροφητικότερα λόγω των κενών που δημιουργούνται ανάμεσα στα μόρια της πάστας. Στην επεξεργασία της μια πάστα είναι πιο πλαστική από μια άλλη. Στην αρχαιότητα κατασκεύαζαν κεραμικά δοχεία για φίλτρα αναμιγνύοντας τεχνητές οργανικές ύλες ανάμεσα στην πάστα υπό μορφής σκόνης. Τέτοια υλικά μπορεί να ήταν αλεύρι, πριονίδι, διάφοροι σπόροι κ.τ.λ.
Hellas Sat 2

Ο Hellas Sat 2 (προηγουμένως γνωστός ως Intelsat APR3, Sinosat 1B, NSS 6, NSS K-TV και Intelsat K-TV) είναι δορυφόρος επικοινωνίας ο οποίος λειτουργείται από την Hellas Sat. Στις 29 Ιουνίου 2017 ο δορυφόρος Hellas Sat 3 εκτοξεύτηκε για να αντικαταστήσει τον Hellas Sat 2.

Εκτόξευση

Ο Hellas Sat 2 εκτοξεύτηκε από πύραυλο Atlas V στο Κέιπ Κανάβεραλ της Φλόριντας των Ηνωμένω Πολιτειών, στις 22:10 UTC της 13ης Μαΐου 2003.

Χωρητικότητα και κάλυψη

Ο δορυφόρος 3.45 τόνων φέρει 30 αναμεταδότες μπάντας Ku για την παροχή μεταδόσεων φωνής άμεσες προς το σπίτι και βίντεο σε ένα μεγάλο μέρος της Ευρώπης, της Βόρειας Αφρικής και της Μέσης Ανατολής, σε χώρο στάθμευσης 39 μοίρες ανατολικά γεωγραφικό μήκος. Παρείχε επίσης τηλεοπτικές υπηρεσίες για τους θερινούς Ολυμπιακούς Αγώνες του 2004 στην Αθήνα.
Κάνε Τανάκα

Βιογραφία

Η Κάνε Τανάκα γεννήθηκε στις 2 Ιανουαρίου 1903 στο χωριό Καζούκι (σήμερα γνωστό ως Φουκουόκα) στο νομό Φουκουόκα στην Ιαπωνία, στο νότιο νησί Κιούσου. Η Τανάκα γεννήθηκε πρόωρα και μεγάλωσε με μητρικό γάλα από γυναίκες άλλες από τη μητέρα της. Κατά τη διάρκεια του Β΄ Παγκοσμίου Πολέμου, εργάστηκε σε κατάστημα πώλησης κέικ ρυζιού με τον σύζυγό της Χιντέο. Μετά το θάνατο του Χιντέο και του γιου της κατά τη διάρκεια του πολέμου, συνέχισε να εργάζεται στο κατάστημα πριν συνταξιοδοτηθεί στην ηλικία των 63 ετών. Στη δεκαετία του 1970, επισκέφτηκε τις Ηνωμένες Πολιτείες, όπου έχει πολλούς συγγενείς.
Στην ηλικία 103, η Τανάκα διαγνώστηκε με καρκίνο του παχέος εντέρου και επιβίωσε. Όταν ήταν 107 ετών, ο γιος της έγραψε ένα βιβλίο γι 'αυτήν, το οποίο συζητά τη ζωή και τη μακροζωία της και τιτλοφορείται "Καλοί και κακοί χρόνοι". Στο 113, κατά τη διάρκεια συνέντευξης για το ιαπωνικό κανάλι TNC από τον οίκο ευγηρίας που διέμενε, δήλωσε: «Από τότε που ήρθα μέχρι τώρα, δεν έχω άλλη επιλογή παρά να προσπαθήσω σκληρότερα». Η KBC (Kyushu Asahi Broadcasting) πήρε συνέντευξη από αυτήν το Σεπτέμβριο του 2017, όταν ήταν 114 ετών. Την εποχή του θανάτου της Τσίγιο Μιγιάκο, η Τανάκα διέμενε σε γηροκομείο στο Χιγκάσι-κου, στο νομό Φουκουόκα. Ήταν ακόμα σε καλή κατάσταση και συνήθιζε να περνά την μέρα της παίζοντας το επιτραπέζιο παιχνίδι Οθέλλο και λαμβάνοντας σύντομες βόλτες στους διάδρομους της εγκατάστασης. Τα χόμπι της περιλαμβάνουν καλλιγραφία και υπολογισμούς. Αποδίδει την οικογένεια, τον ύπνο και την ελπίδα ως τα μυστικά της για τη μακροζωία. Τον Ιούλιο του 2018 είπε ότι θα ήθελε να ζήσει άλλα 5 χρόνια.
Η Τανάκα τρώει τρόφιμα όπως το ρύζι, μικρά ψάρια και σούπα και πίνει πολύ νερό, μια δίαιτα που είπε ότι ακολούθησε από την ηλικία των 112 ετών. Καταναλώνει επίσης γλυκά, τρία κουτιά κονσερβοποιημένου την ημέρα, θρεπτικά ποτά και ανθρακούχα ποτά. Ο Γκάρι Φουνάκοσι, συγγενής της, δήλωσε στην San Diego Union-Tribune ότι η Τανάκα αποδίδει τη μακροζωία της στην πίστη της στούς θεούς Κάμι της Σιντοϊστικής θρησκείας .
Κάρολος του Πεζνά

Βιογραφία

Ήταν γιος του Ροβέρτου Γ΄ κόμη του Μπωμόν-λε-Ροζέ  και της Ιωάννας των Βαλουά, κόρης του Καρόλου κόμη του Βαλουά. 
Το 1356 έγινε κόμης του Λονγκεβίλ, αλλά παραιτήθηκε υπέρ του Μπερτράν ντυ Γκεκλάν το 1364, προκειμένου να λάβει την κομητεία του Πεζενά (Pézenas) στη νότια Γαλλία. 
Για ένα διάστημα ήταν αρχηγός Γασκώνων μισθοφόρων στη Γκυγιέν.
Αντίδοτο (άλμπουμ)

Ιστορικό

Το Αντίδοτο ηχογραφήθηκε στο Λονδίνο, όπου ζούσε ο Νίκος Καρβέλας, το 1997. Η Βίσση εμφανιζόταν σε νυχτερινό κέντρο της Αθήνας και τις μέρες που δεν εργαζόταν ταξίδευε στο Λονδίνο για να ηχογραφήσει το άλμπουμ. Το τραγούδι "Γ κ ά ζ ι"  -μια ξεχωριστή dark μπαλάντα με συγκλονιστική ερμηνεία- ήταν το πρώτο που παρουσίασε στο κοινό στις εμφανίσεις στο νυχτερινό κέντρο "Γκάζι" τη σεζόν 1997-1998. Το εξώφυλλο του άλμπουμ προέρχεται από φωτογραφία του προηγούμενου δίσκου της Τραύμα. Άλλες φωτογραφίες που περιέχονται στο άλμπουμ είναι από το βίντεο κλιπ του τραγουδιού ''Ερωτευμενάκι'' και από τις εμφανίσεις της Βίσση στο νυχτερινό κέντρο "Γκάζι". 
Το CD περιέχει και βίντεο κλιπ του τραγουδιού ''Ερωτευμενάκι'' και αποτελεί τον πρώτο δίσκο που κυκλοφόρησε στην Ελλάδα σ' αυτή τη μορφή (CD Extra)!

Προώθηση

Ενόψει της κυκλοφορίας του δίσκου η Βίσση έδωσε τρεις δωρεάν συναυλίες, ώστε να παρουσιάσει τα καινούργια τραγούδια. Οι συναυλίες πραγματοποιήθηκαν σε Πειραιά, Θεσσαλονίκη και Πάτρα. Οι παρουσιάσεις είχαν τεράστια προσέλευση κοινού με αποτέλεσμα την παρακώλυση της οδικής κυκλοφορίας.

Πωλήσεις και διακρίσεις

Το Αντίδοτο ήταν το γρηγορότερο σε πωλήσεις άλμπουμ στην Ελλάδα μέχρι τότε, με πωλήσεις των 80.000 αντιτύπων την πρώτη εβδομάδα κυκλοφορίας του. Επίσης, είναι το πρώτο άλμπουμ στην Ελλάδα που έγινε πλατινένιο μέσα στην πρώτη εβδομάδα κυκλοφορίας του. Συνολικά, μόνο τον καιρό της κυκλοφορίας του, οι πωλήσεις του στην Ελλάδα ξεπέρασαν τα 170.000 αντίτυπα, κάνοντάς το 3 φορές πλατινένιο και αποτελεί ένα από τα πιο διαχρονικά εμπορικά άλμπουμ του διδύμου Βίσση - Καρβέλα!  Στην Κύπρο, έγινε, επίσης, 3 φορές πλατινένιο ξεπερνώντας σε πωλήσεις τα 30.000 αντίτυπα .
Το τραγούδι Αντίδοτο περιλαμβάνεται στην επετειακή συλλογή της Sony Music για τα 100 χρόνια λειτουργίας της, η οποία κυκλοφόρησε σε Η.Π.Α και Αγγλία￼￼￼ το 1999.
Ο δίσκος εντάχτηκε στους καλύτερους ελληνικούς δίσκους για την περίοδο 1996-2005, σύμφωνα με το αφιέρωμα του περιοδικού Αθηνόραμα με αφορμή τα σαράντα χρόνια κυκλοφορίας του.

Στίχοι και μουσική

Ο δίσκος περιλαμβάνει 14 τραγούδια σε μουσική και στίχους κυρίως του Νίκου Καρβέλα, με στιχουργική συμμετοχή της Ναταλίας Γερμανού στο τραγούδι "Να Τον Αγαπάς" και του Απόστολου Διαβολίκη στο τραγούδι "Πάλι Για Σένα". Περιέχει επίσης και το ντουέτο "Μαγκάβα Τουτ" με τον Πάρι Καραγιαννόπουλο.

Βίντεο κλιπ

Τα τραγούδια που οπτικοποιήθηκαν ήταν τα: "Ερωτευμενάκι", "Σ' Έχω Επιθυμήσει", "Μεθυσμένη Μου Καρδιά", "Μαγκάβα Τουτ", "Πάλι Για Σένα" και "Μου Ανήκεις".
Δ΄ κατηγορία ποδοσφαίρου ανδρών Κύπρου 1999-00

Σύστημα διεξαγωγής

Στο πρωτάθλημα της Δ΄ κατηγορίας 1999-00 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Γ΄ κατηγορίας 2000-01. Οι τρεις τελευταίες ομάδες υποβιβάστηκαν στα αγροτικά πρωταθλήματα.
Λόγω της ενοποίησης του Ευαγόρα Πάφου (συμμετείχε στη Β΄ κατηγορία) με τον ΑΠΟΠ Πάφου (συμμετείχε στην Α΄ κατηγορία) τον Ιούνιο του 2000 (αφότου είχε ολοκληρωθεί το πρωτάθλημα), δημιουργώντας την ΑΕΠ Πάφου (που πήρε τη θέση του ΑΠΟΠ στην Α΄ κατηγορία), δημιουργήθηκε μια κενή θέση για το πρωτάθλημα Β΄ κατηγορίας 2000-01, η οποία καλύφθηκε μέσω αγώνων μπαράζ με ομάδα που θα συμμετείχε στο πρωτάθλημα Γ΄ κατηγορίας 2000-01, στο οποίο δημιουργήθηκε κενή θέση. Για το λόγο αυτό έγιναν αγώνες μπαράζ στους οποίους συμμετείχαν οι τρεις τελευταίες στη βαθμολογία ομάδες του πρωταθλήματος Γ΄ κατηγορίας 1999-00 και η τέταρτη στη βαθμολογία ομάδα του πρωταθλήματος Δ΄ κατηγορίας 1999-00. Πρώτη στην τελική κατάταξη των μπαράζ αναδείχθηκε η ΑΜΕΠ Παρεκκλησιάς, η οποία είχε τερματίσει στη 4η θέση του πρωταθλήματος Δ΄ κατηγορίας 1999-00. Ως εκ τούτου προβιβάστηκαν 4 ομάδες από τη Δ΄ κατηγορία 1999-00.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Παράς (νόμισμα)

Ο παράς (τουρκικά: para, από τα περσικά: پاره, κυριολεκτικά: ειρήνη) ήταν πρώην νόμισμα της Οθωμανικής Αυτοκρατορίας, της Τουρκίας, του Μαυροβουνίου, της Αλβανίας και της Γιουγκοσλαβίας και είναι σημερινή υπομονάδα, αν και σπάνια χρησιμοποιείται, του σερβικού δηναρίου. Στην αλβανική, την ελληνική, τη βουλγαρική, τη σλαβομακεδονική, τη ρουμανική, τη σερβική και την τουρκική γλώσσα, ο παράς ή ο πληθυντικός, οι παράδες, pari, pare, parale, paraja, paralar ή парче είναι ένας γενικός όρος για τα «χρήματα».
Ως πρώην οθωμανικό και τουρκικό νόμισμα, ήταν το 1/40 ενός κουρού, ο οποίος, με τη σειρά του, ήταν το 1/100 μιας τουρκικής λίρας. Ισοδυναμούσε επίσης αρχικά με 3 ακτσέδες. Η σύγχρονη τουρκική λίρα διαιρείται μόνο σε κουρού. Στη Σερβία, το νόμισμα αποτελεί την υπομονάδα του δηναρίου από τον 19ο αιώνα. Το πέρπερ Μαυροβουνίου υποδιαιρούνταν σε 100 παράδες κατά τη διάρκεια της σύντομης κυκλοφορίας του μεταξύ 1906 και 1918. Στην Αλβανία χρησιμοποιήθηκε ως νόμισμα πριν από την εισαγωγή του αλβανικού λεκ το 1926.
Εθνική Ηνωμένων Αραβικών Εμιράτων (ποδόσφαιρο ανδρών)

Ιστορία

Συμμετείχε για πρώτη φορά σε τελική φάση Παγκοσμίου Κυπέλλου το 1990 στην Ιταλία, αλλά έχασε και τα τρία παιχνίδια που έδωσε με τις Κολομβία, Γερμανία και Γιουγκοσλαβία. Δύο χρόνια αργότερα πήρε την τέταρτη θέση στο Ασιατικό Κύπελλο Εθνών Ποδοσφαίρου 1992 ενώ ήταν φιναλίστ το 1996. Το 2007 κέρδισε το Κύπελλο Εθνών του Κόλπου.

Στάδιο

Έδρα της ομάδας είναι το Στάδιο Μοχάμεντ μπιν Ζαγιέντ στο Άμπου Ντάμπι, χωρητικότητας 42.056 θεατών.
Μορν Γκαζό

To Μορν Γκαζό (Morne Gazo) είναι ένα χωριό της Γρενάδας. Ανήκει στην ενορία του Αγίου Δαβίδ.
Hyundai Atos

Το Hyundai Atos ήταν ένα αυτοκίνητο πόλης της κατηγορίας Α που παρήχθη από την νοτιοκορεατική αυτοκινητοβιομηχανία Hyundai, μεταξύ του 1997 και του 2014. Διατέθηκε, επίσης, στο εμπόριο και με τις ονομασίες Atoz, Amica και Santro Xing. Υπέστη δύο ανανεώσεις, το καλοκαίρι του 1999, όταν και μετονομάστηκε σε Atos Prime, και το 2003. Σε όλες τις εκδόσεις του, προσφέρθηκε αποκλειστικά σε 5-πορτο hatchback αμάξωμα. Αντικαταστάθηκε από το Hyundai i10, στην Ευρώπη το 2007, και στις άλλες αγορές διεθνώς το 2011, εκτός από την Ινδία, όπου συνέχισε να διατίθεται, και η παραγωγή του στη χώρα αυτή συνεχίστηκε έως τα τέλη του 2014.

Βασικά στοιχεία

To πρώτο Atos εισήχθη το 1997, έχοντας αποκλειστικά έναν κινητήρα 999 cm³ και τελική ταχύτητα 145 χλμ/ώρα (90 mph). Ακολούθησε μια ανανέωση το καλοκαίρι του 1999 και μια δεύτερη το 2003.
Παγκόσμιο Κύπελλο Ποδοσφαίρου 2006

Βραβεία

Επίσης η ΦΙΦΑ καθιέρωσε ένα καινούριο βραβείο, αυτό του καλύτερου παίκτη σε κάθε παιχνίδι της τελικής φάσης του Μουντιάλ. Περισσότερα βραβεία πήρε ο Αντρέα Πίρλο, φτάνοντας συνολικά τα 3 συμπεριλαμβανομένου και αυτού που κατάκτησε στον τελικό της διοργάνωσης.

Ακόμη η ΦΙΦΑ βραβεύσε τους 23 καλύτερους παίκτες της διοργάνωσης. Υποψήφιοι για την τελική επιλογή της ομάδας των 23 ήταν παίκτες, που είχαν αγωνιστεί με τις εθνικές τους ομάδες τουλάχιστον μέχρι την φάση των 16.
Ντίνος Δημόπουλος

Βιογραφία

Ο Ντίνος Δημόπουλος γεννήθηκε στις 22 Αυγούστου του 1921 στο χωριό Πάλαιρο της Αιτωλοακαρνανίας. Μετά τις εγκύκλιες σπουδές του συνέχισε σπουδές στη Νομική στο Πανεπιστήμιο Αθηνών και παράλληλα στη Δραματική Σχολή Γιαννούλη Σαραντίδη από την οποία, λαμβάνοντας το δίπλωμά του, εγκατέλειψε στο τρίτο έτος τη Νομική προκειμένου ν΄ ασχοληθεί με το θέατρο. Στην αρχή εργάσθηκε ως ηθοποιός, «ζεν πρεμιέ», σχεδόν σε όλα τα μεγάλα θέατρα της Αθήνας όπως στο Εθνικό, Κοτοπούλη, Λογοθετίδη, Κατερίνας, Μουσούρη, Αθηνών κ.ά.
Στη συνέχεια ο Ντίνος  Δημόπουλος  ασχολήθηκε με τη σκηνοθεσία (1953),  τόσο του θεάτρου όσο και του κινηματογράφου. Έχει σκηνοθετήσει περίπου 50 θεατρικά έργα τα οποία και ανεβάστηκαν στις αθηναϊκές σκηνές και περισσότερες από άλλες τόσες κινηματογραφικές ταινίες. Επίσης και ως σεναριογράφος έχει γράψει επτά θεατρικά έργα εκ των οποίων ξεχωρίζουν «Ο Εισαγγελέας», «Ο επόμενος» και «Βασίλειος πρώτος ο δούλος». Τελευταία είχε επίσης ασχοληθεί με το ραδιόφωνο και τη τηλεόραση.
Ο Ντίνος Δημόπουλος υπήρξε ιδρυτής Δραματικής Σχολής και ήταν μέλος της Εταιρίας Ελλήνων Θεατρικών Συγγραφέων, ενώ είχε διατελέσει  Πρόεδρος της Επιτροπής χορήγησης διπλωμάτων του Υπουργείου Πολιτισμού, στις  Δραματικές Σχολές του θεάτρου και κινηματογράφου. Είχε εκπροσωπήσει την Ελλάδα με ταινίες του σε διεθνή φεστιβάλ όπως στο Φεστιβάλ Βερολίνου,  Καννών, Καΐρου, Βιέννης κ.α. Είχε επίσης διακριθεί με δύο ελληνικά κρατικά Βραβεία Σκηνοθεσίας στο Φεστιβάλ Θεσσαλονίκης (1967), με Έπαινο Κρατικού Βραβείου θεάτρου (1974) καθώς και με  Κρατικό Βραβείο θεάτρου (1975), Χρυσό Βραβείο στο Φεστιβάλ Καΐρου (1994), καθώς και Πρώτο Βραβείο φεστιβάλ Βιέννης τον ίδιο χρόνο.
Πρώτη του ταινία ήταν «Οι ουρανοί είναι δικοί μας». Από τις ταινίες του στη συνέχεια ξεχώρισαν  η «Μανταλένα», «Πυρετός στην άσφαλτο», «Κοινωνία ώρα μηδέν» «Ο Ήλιος του θανάτου» κ.ά. Υπήρξε μόνιμος συνεργάτης της Φίνος Φιλμ.
Ο Ντίνος Δημόπουλος ήταν παντρεμένος αρχικά με την Βεατρίκη Δεληγιάννη και αργότερα με την ηθοποιό Φλωρέττα Ζάννα, μιλούσε επίσης αγγλικά και γαλλικά και ήταν μόνιμος κάτοικος Αθηνών. Πέθανε στις 28 Φεβρουαρίου του 2003 από καρδιακό επεισόδιο.
Γιος του είναι ο παρουσιαστής της παιδικής εκπομπής "Ουράνιο τόξο" και συγγραφέας παιδικών βιβλίων Χρήστος Δημόπουλος.
Καισάρεια του Φιλίππου

H Καισάρεια του Φιλίππου ήταν αρχαία πόλη που βρισκόταν στα βόρεια όρια του όρους Ερμών, κοντά στις πηγές του Ιορδάνη ποταμού. Στην αρχαιότητα ονομαζόταν Πανειάς, ενώ το σύγχρονο όνομά της είναι Μπανιάς.
Σε αυτή την πόλη έλαβε χώρα η μάχη μεταξύ των Αιγυπτίων και των νικηφόρων στρατευμάτων του Αντίοχου Γ' περ. το 200 Π.Κ.Χ.
Ταμίλα Κουλίεβα

Βιογραφικό

Σπούδασε σκηνοθεσία στο Πανεπιστήμιο Πολιτισμού της Μόσχας και υποκριτική στο Kρατικό Πανεπιστήμιο Κινηματογράφου της Μόσχας (VGIK), όπου έλαβε μεταπτυχιακό τίτλο στις Καλές Τέχνες. Όσο δίδασκε τεχνικές αυτοσχεδιασμού στο ίδιο Πανεπιστήμιο, ήταν ενεργό μέλος της θεατρικής ομάδας “Ουζάτσοφκα” στην Μόσχα και συμμετείχε σε τέσσερις ρωσικές ταινίες. 
Από το 1992 διδάσκει, σύμφωνα με τις μεθόδους του “Μιχαήλ Τσέχωφ”, υποκριτική και αυτοσχεδιασμό σε πολλές δραματικές σχολές, στο Εθνικό Θέατρο της Ελλάδος καθώς και στο Κρατικό Θέατρο Βορείου Ελλάδος.
Ήταν μέλος της κριτικής επιτροπής στο Διεθνές Φεστιβάλ Κινηματογράφου της Θεσσαλονίκης (με πρόεδρο τον Οταρ Ιοσελιάνι) αλλά και στο Διεθνές Φεστιβάλ Κινηματογράφου της Αθήνας “Νύχτες πρεμιέρας” (με πρόεδρο τον Max Von Sydow).
Έχει λάβει το χρυσό μετάλιο της UNESCO για τις Τέχνες, τον Λόγο και τις Επιστήμες. 
Είναι επίτιμο μέλος του Σλάβικου Πανεπιστημίου του Μπακού (BSU). Έχει τιμηθεί ως ευεργέτης, για την συνεχή προσφορά της από το Χατζηκυριάκειο Ίδρυμα Παιδικής Προστασίας. 

Φιλμογραφία

Βασιλική, σκην. Βαγγέλης Σερντάρης (Κρατικό Βραβείο, Βραβείο καλύτερης ταινίας, στο Διεθνές Φεστιβάλ Κινηματογράφου Θεσσαλονίκης)
Αύριο θα ξέρουμε, σκην. Ανδρέας Θωμόπουλος (Βραβείο καλύτερου γυναικείου ρόλου, στο Διεθνές Φεστιβάλ Κινηματογράφου της Αλεξάνδρειας)
Και αύριο μέρα είναι, σκην. Δώρα Μασκλαβάνου 
Μια θάλασσα μακριά, σκην. Έρση Δάνου (Βραβείο καλύτερης ταινίας, Φεστιβάλ Κινηματογράφου Χιούστον)
Μετέωρα, σκην. Σπύρος Σταθουλόπουλος (Βραβείο καλύτερου γυναικείου ρόλου, Trophees Francophones du Cinema)

Θεατρικές παραστάσεις

Το κτήνος στο φεγγάρι, του Ρίτσαρντ Καλινόσκι (Σέτα)
Κοριολανός, του Σαίξπηρ (Βιργινία)
Θαυματοποιός, του Μπράϊαν Φρίελ (Γκρέις)
Ορχήστρα, του Ζαν Ανούιγ (Σκηνοθεσία – Συμμετοχή ως Ορτάνς)
Το Δάσος, του Ντέϊβιντ Μάμετ (Ρουθ) 
Παντρολογήματα, του Νικολάι Γκόγκολ (Αγκάφια)
Βόιτσεκ, του Γκέοργκ Μπύχνερ (Μαρία)
Το έγκλημα της οδού Λουρσίν, του Ευγένιου Λαμπίς (Νορίν)
Μαίρη Πόπινς, της Π. Λ. Τράβερς (Σκηνοθεσία – Συμμετοχή ως Μαίρη Πόπινς) 
Ο κύκλος με την κιμωλία, του Μπέρτολντ Μπρεχτ (Γκρούσα)
Έγκλημα και Τιμωρία, του Φίοντορ Ντοστογιέφσκι (Κατερίνα)
Τρωάδες, του Ευριπίδη (Κασσάνδρα)
Μήδεια, του Ευριπίδη (Μήδεια) 
Ιφιγένεια εν Αυλίδι, του Ευριπίδη (Ιφιγένεια)